Агледзіны восені  
*Васіль Вітка*

Выйшаў наш дзіцячы сад

Восені рабіць агляд.

Пажаўцелі ўжо кусты,

3 дрэваў падаюць лісты.

— Асцярожна! — сказаў Вова,

I падняў ён ліст ліповы.

— Гляньце, гляньце,

Гэта ж — сэрца.

Набяру лістоў вядзерца,

Панясу я іх дадому

Браціку свайму малому.

Сам букет яму зраблю,

Вельмі ж я яго люблю.

Дзве сястрычкі, Маша з Юляй,

Назбіралі для бабулі

I сабе на імяніны

Кошык буйнае рабіны.

— Што ў нас будуць за каралі!

Усе сяброўкі прымяралі.

А што ў нашага Івана?

У Івана — ліст каштана.

Як магутная рука —

Кулаком заб'еш цвіка.

Каб такія ў нас былі,

Мы пайшлі б у кавалі.

— Ой, — узрадавалася Волька,

Я знайшла сабе іголку,

Новую, сасновую,

Іголку адмысловую.

I цяпер я разам з маці

Буду шыць сястрыцам плацці.

Паглядзіце вы, што ў Лёвы!

Чысты, светлы ліст кляновы —

Трапяткі, высокі парус,

Падхапіў ён хлопца мару

I панёс, панёс па хвалях,

Па нявыведаных далях…

А што ў Мішы, Пеці, Колі?

Кожны выбраў ліст таполі —

Лёгкі, зручны, нібы кельма.

Нашы хлопцы рады вельмі.

Ім самім цагліны класці

У падмурак свайго шчасця.